(श्रीरामचरितमानस केर अनुवाद आधारित)
सरस्वती पूजा आ शिवरात्रि आबिये गेल बुझू। एहेन समय देवाधिदेव महादेव केर लीला आ कथा सब मोन पड़ब स्वाभाविके बुझैत छी। रामचरितमानस मे भगवान् शिव केर विवाहोत्सवक वर्णन हमर अत्यन्त प्रिय पाठ थिक। भगवान् हरि आ हर केर बीच एहि अवसर जे हँसी-चौल सब होइत अछि ओ भीतर हृदय केँ पर्यन्त आह्लादित कय दैत अछि।
 शिवजीक गण शिवजीक श्रृंगार करय लगलाह। जटाक मुकुट बनाकय ओहि पर साँपक मौर सजायल गेल। शिवजी साँपहि केर कुंडल और कंकण (कान आ बाँहि केर आभूषण) पहिरलाह। शरीर पर विभूति रमेलनि। वस्त्रक जगह बाघम्बर लपेट लेलनि।
 शिवजीक सुंदर मस्तक पर चन्द्रमा, माथपर गंगाजी, तीन नेत्र, साँपक जनेऊ, गला मे विष और छाती पर नरमुण्डक माला छल। एहि तरहें हुनकर वेष अशुभ भेलोपर ओ कल्याण केर धाम और कृपालु छथि।
 एक हाथ मे त्रिशूल और दोसर मे डमरू सुशोभित छन्हि। शिवजी बसहा (बरद) पर चढ़िकय चलला। बाजा बाजि रहल अछि। शिवजी केँ देखिकय देवांगना लोकनि मुस्की दय रहली अछि (और कहैत छथिन कि) एहि वर केर योग्य दुलहिन संसार मे नहि भेटत।
 विष्णु और ब्रह्मा आदि देवतालोकनिक समूह अपन-अपन वाहन (सवारी) पर चढ़िकय बारात मे चललाह। देवता लोकनिक समाज सब प्रकार सँ अनुपम (परम सुंदर) छल, मुदा दूल्हाक योग्य बारात नहि छल।
 बिष्नु कहा अस बिहसि तब बोलि सकल दिसिराज।
 तखन विष्णु भगवान सब दिक्पाल केँ बजाकय हँसिकय कहलखिन - सब कियो अपन-अपन दल समेत अलग-अलग भऽ कय चलू।
 हे भाइ लोकनि! हमरा सभक ई बारात वर केर योग्य नहि अछि। कि पराया नगरी मे जाकय हँसी करायब? विष्णु भगवान केर बात सुनिकय देवता लोकनि मुस्की देलाह आर ओ सब अपन-अपन सेना सहित अलग भऽ गेलाह।
 महादेवजी (ई देखिकय) मने-मन मुस्कुराइत छथि जे विष्णु भगवान केर व्यंग्य-वचन (दिल्लगी) नहि छूटैत छन्हि! अपन प्यारा (विष्णु भगवान) केर एहि अति प्रिय वचन केँ सुनिकय शिवजी सेहो भृंगी केँ पठाकय अपन सब गण केँ बजवा लेलनि।
 शिवजीक आज्ञा सुनिते सब चलि एलाह आर ओ सब स्वामी केर चरण कमल मे माथ नवौलनि। तरह-तरह केर सवारी आर तरह-तरह केर वेष वाला अपन समाज केँ देखिकय शिवजी हँसि पड़लाह।
 कियो बिना मुंहक अछि, केकरो बहुते रास मुंह छैक, कियो बिना हाथ-पैरक अछि त केकरो कतेको हाथ-पैर छैक। केकरो बहुत रास आँखि छैक त केकरो एकहु टा आँखि नहि छैक। कियो खूब मोटगर-डटगर अछि त कियो एकदम्मे दुब्बर-पातर।
 छंद :
तन कीन कोउ अति पीन पावन कोउ अपावन गति धरें।
 खर स्वान सुअर सृकाल मुख गन बेष अगनित को गनै।
 कियो बड दुब्बर, कियो बड मोट, कियो पवित्र, कियो अपवित्र वेष धारण कएने अछि। भयंकर गहना पहिरने हाथ मे कपाल लेने अछि आर सब के सब शरीर मे ताजा खून लपेटने अछि। गधा, कुत्ता, सूअर और सियार केर समान ओकरा सभक मुंह लगैत छैक। गण सभक अनगिनत वेष केँ के गानय? बहुतो प्रकारक प्रेत, पिशाच और योगिनियाँक जमाते छैक। ओकरा सभक वर्णन करैत नहि बनैत अछि।
 सोरठा :
नाचहिं गावहिं गीत परम तरंगी भूत सब।
 भूत-प्रेत नाचैत और गाबैत अछि, ओ सब बड़ा मौजी अछि। देखय मे बहुते बेढंगा जानि पड़ैत अछि और बड़ा विचित्र ढंग सँ बाजैत अछि।
 चौपाई :
जेहेन दूल्हा छथि, आब ओहने बरियातियो बनि गेल अछि। बाट मे चलैत काल भाँति-भाँति केर कौतुक (तमाशा) होइत रहैत अछि। एम्हर हिमाचल द्वारा एहेन विचित्र मण्डप बनायल गेल अछि जेकर वर्णन नहि भऽ सकैछ।
 जगत मे जतेक छोटे-पैघ पर्वत छथि, जिनकर वर्णन करब पार नहि लागत तथा जतेक वन, समुद्र, नदी और पोखरि छथि, हिमाचल हुनका सबकेँ नोत पठेलनि।
 ओ सब अपन इच्छानुसार रूप धारण करयवला सुंदर शरीर धारण कय सुंदरी स्त्रिगण और समाजक संग हिमाचलक घर गेलाह। सब कियो स्नेह सहित मंगल गीत गबैत छथि।
 हिमाचल पहिनहि सँ बहुते रास घर सजबा रखने छलाह। यथायोग्य ताहि-ताहि स्थान पर सब कियो उतरलाह। नगर की सुंदर शोभा देखिकय ब्रह्मा केर रचना चातुरी सेहो तुच्छ लगैत छल।
 छन्द :
लघु लाग बिधि की निपुनता अवलोकि पुर सोभा सही।
 मंगल बिपुल तोरन पताका केतु गृह गृह सोहहीं।
 नगरक शोभा देखिकय ब्रह्माक निपुणता सचमुच तुच्छ लगैत अछि। वन, बाग, इनार, पोखरि, नदी आदि सब सुंदर अछि, ओकर वर्णन के कय सकैत अछि? घर-घर बहुत रास मंगल सूचक तोरण और ध्वजा-पताका सुशोभित भऽ रहल छैक। ओतुका सुंदर और चतुर स्त्री-पुरुष सभक छवि देखिकय मुनी लोकनिक मोन मोहित भऽ जाइत छन्हि।
 दोहा :
जगदंबा जहँ अवतरी सो पुरु बरनि कि जाइ।
 जाहि नगर मे स्वयं जगदम्बा अवतार लेलनि, कि ओकर वर्णन भऽ सकैत अछि? ओतय ऋद्धि, सिद्धि, सम्पत्ति और सुख नित-नव बढ़ैत जाइत अछि।
 बरियाती आब हिमाचल केर नगरी - जगदम्बाक नैहर मिथिला मे प्रवेश कय रहल अछि। गौर करबाक छैक जे एकटा छोटका सिपाहियो देखिकय डरायवला मिथिलाक जनसाधारण शिवजीक खतरनाक भूत-प्रेत-पिशाच-बैतालक गण केँ कोना सामना करैत अछि। बड़ा रोचक दृश्य छैक। सब कियो अपन-अपन आत्मा केँ साक्षी मानिकय ई दृश्य स्वयं देखैत शिवजीक विवाहोत्सवक एहि लेख केर आनन्द अनुभव करब।
 महाकवि तुलसीदास केर विलक्षण आ सुन्दर-सहज लेखनी केँ प्रणाम करैत पुनः हुनकहि रामचरितमानस केर ई सुन्दर पाठ हम निरन्तरता मे राखि रहल छी।
 चौपाई :
बारात केर नगरक निकट एबाक बात सुनिकय नगर मे चहल-पहल मचि गेल, जाहि सँ नगरक शोभा स्वाभाविके बढि गेल। बरियाती केँ अगवानी करयवला लोक सब खूब सजि-धजिकय अपन-अपन सवारी केँ सजाकय बरियाती केँ लय लेल चललाह।
 देवता लोकनिक समाज केँ देखिकय सब मनहि-मन खूब प्रसन्न भेलथि और विष्णु भगवान केँ देखिकय तऽ बहुते सुखी भेलाह। मुदा जखन शिवजीक दल केँ देखय लगलाह तऽ हुनका सभक वाहनक हाथी, घोड़ा, बरद आदि भरैककय भागब आरम्भ कय देलक।
 किछु बड़-बुजुर्ग आ समझदार लोक त कोहुना धीरज धय ओतय डटल रहलाह, छौंड़ा (लड़का) सब त अपन प्राण बचाकय भागल ओतय सँ। घर पहुँचलापर जखन माय-बाबू पूछैत छैक, तखन ओ सब भय सँ काँपैत शरीर सँ एहेन वचन कहैत छैक।
 कि कहू, कोनो बात कहल नहि जाइत अछि। ई बरियाती छी आ कि यमराजक सेना? दूल्हा बताह अछि आ बरद पर सवार अछि। साँप, कपाल और छाउरे ओकर गहना छैक।
 छन्द :
तन छार ब्याल कपाल भूषन नगन जटिल भयंकरा।
 जो जिअत रहिहि बरात देखत पुन्य बड़ तेहि कर सही।
 दूल्हाक शरीर पर छाउर लागल अछि, साँप और कपाल केर गहना छैक, ओ नंगा, जटाधारी और भयंकर अछि। ओकरा संग भयानक मुंहवला भूत, प्रेत, पिशाच, योगिनियाँ और राक्षस छैक, जे बरियाती केँ देखिकय जिबैत बचि गेल ओ सचमुच बड़ पुण्य केने होयत और वैह टा पार्वतीक विवाहो देखि सकत। लड़का सभ घरे-घर यैह बात कहलक।
 दोहा :
समुझि महेस समाज सब जननि जनक मुसुकाहिं।
 महेश्वर (शिवजी) केर समाज बुझि सब लड़काक माता-पिता मुस्कुराइत छथि। ओ लोकनि बहुतो प्रकार सँ लड़का सब केँ बुझबैत कहैत छथि जे निडर बनि जाउ, डरक कोनो बात नहि छैक।
 चौपाई :
अगवान लोकनि बारात केँ लय केँ आबि गेलाह। ओ लोकनि सब केँ सुंदर जनवासा मे ठहरा देलनि। मैना (पार्वतीजीक माताजी) शुभ आरती सजौलीह आर हुनका संग स्त्रिगण समाज उत्तम मंगलगीत गाबय लगलीह।
 सुंदर हाथ मे सोनाक थाल शोभित अछि, एहि प्रकारें मैना हर्षक संग शिवजी केँ परिछन करय चललीह। जखन महादेवजीक भयानक वेष मे देखलीह तखन त स्त्रिगण सभकेँ मन मे बड़ा भारी भय उत्पन्न भऽ गेलनि।
 भारी डरक मारे भागिकय ओ सब घर मे घुसि गेलीह आर शिवजी वापस जनवासा दिश चलि गेलाह। मैनाक हृदय मे बड़ा दुःख भेलनि, ओ पार्वतीजी केँ अपना पास बजा लेलीह।
 और अत्यन्त स्नेह सँ कोरा मे बैसाकय अपन नीलकमल केर समान नेत्र मे नोर भरिकय कहलीह - जे विधाता तोरा एहेन सुन्दर रूप देलखुन, ओ मूर्ख तोहर दूल्हा केँ बताह केना बना देलखुन?
 छन्द :
कस कीन्ह बरु बौराह बिधि जेहिं तुम्हहि सुंदरता दई।
 तुम्ह सहित गिरि तें गिरौं पावक जरौं जलनिधि महुँ परौं।
 जे विधाता तोरा सुंदरता देलनि, ओ तोरा लेल वर कोना बताह बनेलनि? जे फल कल्पवृक्ष मे लगबाक चाही, ओ जबर्दस्ती बबूल मे लागि रहल अछि। हम तोरा लय केँ पहाड़ सँ कूदि जायब, आगि मे जरि जायब या समुद्र मे कूदि पड़ब... चाहे घर उजड़ि जाय आ संसार भरि मे अपकीर्ति पसैर जाय, मुदा जिबैत जी हम एहि बावला घरवला संग तोहर विवाह नहि करब।
 दोहा :
भईं बिकल अबला सकल दुखित देखि गिरिनारि।
 करि बिलापु रोदति बदति सुता सनेहु सँभारि॥ 96॥ ।
 चौपाई :
हम नारदक कि बिगाड़ने रहियनि, जे हमर बसैत घर केँ उजाड़ि देलनि आर जे पार्वती केँ एहेन उपदेश देलनि जाहि सँ ओ एहि बावला वर लेल तपस्या केलक।
 सचमुच हुनका न केकरो सँ मोह छन्हि, न माया, न हुनका धन छन्हि, न घर छन्हि आर नहिये स्त्री छन्हि, ओ सब सँ उदासीन छथि। ताहि कारण ओ दोसराक घर उजाड़यवला छथि। हुनका न केकरो लाज छन्हि आ नहि डरे। भले बाँझ स्त्री प्रसवक पीड़ा कि जानय गेल!
 माता केँ विकल देखिकय पार्वतीजी विवेकयुक्त कोमल वाणी बजलीह - हे माता! जे विधाता रचि दैत छथिन, ओ टरैत नहि छैक, से विचार कय केँ अहाँ सोच नहि करू।
 जँ हमर भाग्य मे बावले पति लिखल अछि, त केकरो कियैक दोख लगायल जाय? हे माता! कि विधाताक अंक अहाँ सँ मेटा सकैत अछि? अनेरहु कलंकक टीका नहि लिअ।
 छन्द :
जनि लेहु मातु कलंकु करुना परिहरहु अवसर नहीं।
 सुनि उमा बचन बिनीत कोमल सकल अबला सोचहीं।
 हे माता! कलंक नहि लिअ, कानब छोड़ू, ई अवसर विषाद करबाक नहि थिक। हमर भाग्य मे जे दुःख-सुख लिखल अछि, से हम जतहि जायब ओतहि पायब। पार्वतीजीक एहि विनय भरल कोमल वचन सुनिकय सब स्त्रिगण समाज सोचय लगलीह आर भाँति-भाँति सँ विधाता केँ दोष दय केँ आँखि सँ नोर बहाबय लगलीह।
 दोहा :
तेहि अवसर नारद सहित अरु रिषि सप्त समेत।
 ई समाचार केँ सुनिते देरी हिमाचल ताहि समय नारदजी और सप्त ऋषि लोकनि केँ संग लय अपन घर गेलाह।
 चौपाई :
तखन नारदजी पूर्वजन्मक कथा सुनाकय सबकेँ बुझेलनि (और कहलनि) कि हे मैना! अहाँ हमर असल बात सुनू, अहाँक ई बेटी साक्षात जगज्जननी भवानी थिकीह।
 ई अजन्मा, अनादि और अविनाशिनी शक्ति थिकीह। सदा शिवजी केर अर्द्धांग मे रहैत छथि। ई जगत केर उत्पत्ति, पालन और संहार करयवाली छथि और अपना इच्छा सँ मात्र लीला शरीर धारण करैत छथि।
 पहिले ई दक्ष केर घर जाकय जन्मल छलीह, तखन हिनकर सती नाम छलन्हि, बहुत सुंदर शरीर पेने छलीह। ओतहु ई सती शंकरजी सँ ब्याहल गेल छलीह। ई सब कथा सौंसे जग मे प्रसिद्ध अछि।
 एक बेर ई शिवजीक संग अबैत समय (बाट मे) रघुकुल रूपी कमल केर सूर्य श्री रामचन्द्रजी केँ देखलनि, तखन हिनका मोह भऽ गेलनि आर ई शिवजीक कहब नहि मानिकय भ्रमवश सीताजी केर वेष धारण कय लेलनि।
 छन्द :
सिय बेषु सतीं जो कीन्ह तेहिं अपराध संकर परिहरीं।
 अब जनमि तुम्हरे भवन निज पति लागि दारुन तपु किया।
 सतीजी जे सीताक वेष धारण कयलीह, ताहि अपराध केर कारण शंकरजी हुनकर त्याग कय देलनि। फेर शिवजीक वियोग मे ओ अपन पिताक यज्ञ मे जाकय ओतहि योगाग्नि सँ भस्म भऽ गेलीह। आब ओ अहाँक घर जन्म लय केँ अपन पतिक लेल कठिन तप कयलनि अछि - एना बुझिकय संदेह छोड़ू, पार्वतीजी तँ सदैव शिवजीक प्रिया (अर्द्धांगिनी) छथिन।
 दोहा :
सुनि नारद के बचन तब सब कर मिटा बिषाद।
 तखन नारद केर वचन सुनिकय सभक विषाद मेटा गेलनि आर कनियेकाल मे ई समाचार सौंसे नगर मे घरे-घर पसैर गेल।
 चौपाई :
तखन मैना और हिमवान आनंद मे मग्न भऽ गेलाह और ओ लोकनि बेर-बेर पार्वतीक चरणक वंदना कयलनि। स्त्री, पुरुष, बालक, युवा और वृद्ध नगर केर सब लोक खूब प्रसन्न भेलाह।
 नगर मे मंगल गीत गायल जाय लागल आर सब कियो भाँति-भाँति केर सुवर्णक कलश सजौलनि। पाक शास्त्र मे जेहेन रीति अछि, ताहि अनुसार अनेकों भाँतिक ज्योनार (भोज्य परिकार) बनायल गेल।
 जाहि घर मे स्वयं माता भवानी रहैत होथि, ओतुका ज्योनार (भोजन सामग्री) केर वर्णन केना कयल जा सकैछ? हिमाचल द्वारा आदरपूर्वक सब बाराती लोकनि, विष्णु, ब्रह्मा और सब जाति केर देवता लोकनि केँ बजौलनि।
 भोजन (करनिहार) केर बहुतो पाँति लागल। चतुर-चुस्त बारिक भोजन परोसय लगलाह। स्त्रिगणक मंडली देवता लोकनि केँ भोजनक समय बुझि कोमल वाणी सँ डहकन गाबि गारि देनाय शुरू कय देलीह।
 छन्द :
गारीं मधुर स्वर देहिं सुंदरि बिंग्य बचन सुनावहीं।
 जेवँत जो बढ्यो अनंदु सो मुख कोटिहूँ न परै कह्यो।
 भावार्थः-सब सुंदरी स्त्रियाँ मीठे स्वर में गालियाँ देने लगीं और व्यंग्य भरे वचन सुनाने लगीं। देवगण विनोद सुनकर बहुत सुख अनुभव करते हैं, इसलिए भोजन करने में बड़ी देर लगा रहे हैं। भोजन के समय जो आनंद बढ़ा वह करोड़ों मुँह से भी नहीं कहा जा सकता। (भोजन कर चुकने पर) सबके हाथ-मुँह धुलवाकर पान दिए गए। फिर सब लोग, जो जहाँ ठहरे थे, वहाँ चले गए।
 दोहा :
बहुरि मुनिन्ह हिमवंत कहुँ लगन सुनाई आइ।
 फेर मुनिगण आबिकय हिमवान् केँ लगन (लग्न पत्रिका) सुनौलनि आर विवाहक समय देखिकय देवता लोकनि केँ बोलाहट पठौलनि।
 चौपाई :
सब देवता लोकनि केँ आदर सहित बजबा लेलनि आर सभ केँ यथायोग्य आसन देलनि। वेद केर रीति सँ वेदी सजायल गेल आर स्त्रिगण सुंदर श्रेष्ठ मंगल गीत गाबय लगलीह।
 वेदिका पर एक गोट अत्यन्त सुंदर दिव्य सिंहासन छल, जेकर सुंदरताक वर्णन नहि कयल जा सकैत अछि, कियैत तऽ ओ स्वयं ब्रह्माजी द्वारा बनायल गेल छल। ब्राह्मण लोकनि केँ माथ नमा हृदय मे अपन स्वामी श्री रघुनाथजीक स्मरण कय केँ शिवजी ओहि सिंहासन पर बैसि गेलाह।
 फेर मुनीश्वर लोकनि पार्वतीजी केँ बजौलनि। सखी सब श्रृंगार कय केँ हुनका लऽ एलीह। पार्वतीजी केर रूप केँ देखिते सब देवता मोहित भऽ गेलाह। संसार मे एहेन कवि के अछि जे ओहि सुंदरताक वर्णन कय सकय?
 पार्वतीजी केँ जगदम्बा और शिवजीक पत्नी बुझिकय देवता लोकनि मनहि-मन प्रणाम कयलनि। भवानीजी सुंदरताक सीमा छथि। करोड़ों मुख सँ पर्यन्त हुनकर शोभा नहि कहल जा सकैत अछि।
 छन्द :
कोटिहुँ बदन नहिं बनै बरनत जग जननि सोभा महा।
 छबिखानि मातु भवानि गवनीं मध्य मंडप सिव जहाँ।
 जगज्जननी पार्वतीजी केर महान शोभाक वर्णन करोड़ों मुख सँ सेहो करब नहि बनैत अछि। वेद, शेषजी और सरस्वतीजी तक ओ कहैत लजा जाइत छथि, तखन मंदबुद्धि तुलसी कोन गिनती मे अछि? सुंदरता और शोभा केर खान माता भवानी मंडपक बीच मे, जतय शिवजी छलाह, ओतय गेलीह। ओ लाजक मारे पति (शिवजी) केर चरणकमल को देखियो नहि सकैत छलीह, मुदा हुनकर मनरूपी भौंरा त चरणकमलहि केर रसपान कय रहल छल।
 आर, एतय एहि आनन्ददायी अनुवादित लेख केँ मूल चौपाई-दोहा सहित विराम दैत एतबे कहय चाहब जे मनुष्यरूप मे जखन-जखन समय भेटय, अपन ईष्टदेवक एहि सुन्दर लीला-चरित्र केँ बेर-बेर पढू आ जीवन सफल करू।
 हरिः हरः! ! 